Mangat-moord: Man vertel van drank, dwelms, seks en lykGerhardus Pienaar Papenfus (Foto: Maroela Media) Die drie mans wat verdink word van die moord op Danie Dreyer (64), ŉ afgetrede polisiebeampte en sakeman van Pretoria, was glo onder die invloed van dwelms toe Dreyer in sy huis dood is, het die hof Vrydag gehoor. Estelle Reddy, Dreyer se voormalige meisie; haar vriend, Gerhardus Pienaar Papenfus; asook Kevin Johnson en Ruvan Regionald Furst het Vrydag weer in die Pretoriase hooggeregshof verskyn waar hulle tereg staan op aanklag van moord, roof met verswarende omstandighede, regsverydeling, brandstigting en die besit van ŉ vuurwapen en ammunisie. Die vier ontken skuld op al die aanklagte teen hulle. Papenfus, geklee in ŉ netjiese grys pak, is Vrydag geroep om ter sy verdediging te getuig. Adv. Antonie Viviers, vir Papenfus, het hom ondervra. Papenfus het gesê hy het in Februarie 2016 deur ŉ gemeenskaplike vriendin met Reddy kontak gemaak. Papenfus, ŉ selferkende dwelmverslaafde, het gesê hy was 18 maande lank skoon toe hy besluit het om sy eie onderneming, om rekenaars te herstel, op die been te bring. Die onderneming het egter nie geslaag nie omdat hy “sleg was met die administrasie”. Hy het met Reddy in verbinding getree omdat sy hom kon help om die administrasie te doen. Reddy het destyds by ŉ kleuterskool gewerk en deeltyds vir Dreyer se onderneming, Jakaranda Grafstene. Wat aanvanklik ŉ besigheidsverhouding was, het vinnig meer geword. Papenfus het op ŉ vraag of hulle “romanties betrokke was” gesê: “Ons het vier keer seks gehad.” Reddy het toe by Dreyer gewoon omdat sy van haar man, wat glo ook ŉ dwelmverslaafde en die pa van haar kind is, wou skei. “Ek het nooit ŉ probleem met [Dreyer] gehad nie. Ons het toe Estelle daar gebly het, gereeld saam gedrink en gesels. Hy het wel eendag vir my gesê ons moes hom net laat weet het toe ek een aand daar by haar oorgeslaap het,” het Papenfus getuig. Papenfus het gesê Reddy het in ŉ stadium vir hom gesê sy wil haar werk by die kleuterskool bedank. Hy het haar egter aangeraai om dit nie te doen nie, aangesien hy nie vir haar sal kan sorg nie omdat hy nog by sy ma in Capitalpark bly. Oor die naweek wat Dreyer dood is, het Papenfus getuig hy en sy twee medebeskuldigdes, Johnson en Furst, het drie dae lank aanhoudend drank, dagga en die dwelm CAT gebruik. Estelle Reddy (Foto: Maroela Media) “Estelle het die Sondag na ŉ verlowingspartytjie in Laudium gegaan en daar oorgeslaap. Ek het haar met Dreyer se bakkie gaan aflaai en het haar toestemming gehad. Op pad Laudium toe het sy besef sy het vergeet om haar hond en voëltjie kos te gee. Kevin en Ruvan het saam met ons gery en het onderneem om die diere kos te gaan gee.” Papenfus het gesê sy twee medebeskuldigdes is later glo na die huis, maar het teruggekom en gesê hulle kon nie by die erf inkom nie, want daar was ŉ probleem met die hek se afstandsbeheerder. Die drie is die volgende oggend vroeg terug na Dreyer se huis. Papenfus het die knoppie gedruk en die hek het oopgegaan. “Ons is toe na die hondebakke wat direk by Dreyer se huis se agterdeur gestaan het. Ek het een van die bakke opgetel om water in te gooi. Kevin en Ruvan is in die huis in om die hondekos te kry. Toe ek terugkom, het ek mense hard hoor praat. Toe ek inkyk by die agterdeur, toe sien ek Danie lê daar op die grond in sy kamer.” Papenfus het Johnson en Furst gevra wat gebeur het. “Ruvan se hand het gebloei. Ruvan het gesê Danie het Kevin in die huis gesien en vir hom geskreeu: ‘Hey k***** wat soek jy in my huis?’ en ŉ rusie het ontstaan,” het Papenfus gesê. Dreyer, ŉ voormalige stoeier, het tydens die rusie vir Furst op sy hand gebyt. Papenfus het getuig Dreyer het op sy maag met sy gesig na onder in sy kamer gelê. “Ek het hom omgedraai en gesien hy haal nie asem nie. Ek het nie ŉ pols gevoel nie en begin om noodhulp te doen. Ek het gedink hy het ŉ hartaanval gehad. Ek het lank probeer om hom by te bring, maar dit was te laat. Ek het heavy gepanic. Al waaraan ek kon dink is dat ons is in die man se huis is, Estelle is nie daar nie, Ruvan bloei erg en daar is ŉ dooie man.” Wyle Danie Dreyer. Foto: Facebook Hulle het Dreyer se lyk net daar gelos. Die trio het daarna vir Reddy in Laudium gaan oplaai. Papenfus het vir haar vertel wat gebeur het. “Estelle was nie baie haastig nie. My senuwees was klaar. Estelle het gesê dit is eintlik goed dat dinge só uitgewerk het, dat Danie ŉ hartaanval gehad het,” het hy getuig. Die hof het gehoor die vier het daarna eers nog drank, asook KFC gaan koop voor hulle terug is na Papenfus se huis. Later die Maandag het al vier Dreyer se liggaam in ŉ stuk plastiek en beddegoed toegedraai en dit in die basis van sy bed weggesteek. Hy het twee dae daar gelê voor hulle sy liggaam in ŉ mangat langs Papenfus se huis gaan stort en bytsoda daaroor gegooi het. Dreyer was vyf dae lank in die mangat voor Reddy op 4 April die voorval by die Villieria-polisiestasie aangemeld het. Sy beweer Dreyer is tydens ŉ huisroof in die onderonsie met haar drie medebeskuldigdes dood. Op ŉ vraag oor hoekom hulle die liggaam weggesteek het, het Papenfus gesê dit was net ŉ “tydelike plan” aangesien Reddy nou “haweloos en hulpeloos” was en sy blyplek vir haar en haar seun, toe twee jaar oud, moes reël. Hy het ook “aangeneem” Reddy sou dit by die polisie gaan aanmeld dat Dreyer ŉ hartaanval gehad het. Die verhoor duur Maandag voort.